钦定古今图书集成/明伦汇编/官常典/第785卷 > 袁逢吉
## 钦定古今图书集成/明伦汇编/官常典/第785卷 > 袁逢吉

按《宋史》本传：“逢吉，字延之，开封鄢陵人。曾祖仪，仕唐，
以军功至黄州刺史。祖光甫，尉氏令。父蟾，大理评事。
逢吉四岁能诵《尔雅》《孝经》，七岁兼通《论语》《尚书》。周太
祖召见，发篇试之，赐束帛以赏其精习。开宝八年，擢
三传第，释褐清江尉。知州王明荐其能，就除丰城令。
明年，又与转运使张去华条上治状，以《春秋》博士召。”
端拱初，迁国子博士、度支推官，又判户部勾院、度支
凭由理欠司。淳化中，改户部判官，历水部、司门员外
郎，出为西京转运使，转水部郎中。宰相吕蒙正荐其
有经术，宜任学官。会蜀叛，方藉其吏资，授西川转运
使。至道初，徙荆湖北路。时贼方平，夔、峡，犹聚官军供
馈，出于荆、楚。逢吉惮涉远，不赴军前计度，坐乏粮饷，
罢职。知夔州。会遣使川陕采访，因条上“知州、通判有
治迹者七人”，逢吉与朱协、李虚己、薛颜、邵晔、查道、刘

西京留司御史台，徙知汝州。以逮事太祖，拜鸿胪少
卿。七年，卒，年六十九。逢吉性修谨，练达时务。初，郓州
牧马草地侵民田数百顷，牒诉连上，凡五遣使按视，
不决。逢吉受命往，则悉还所侵田，民咸德之。兄及甫，
历京东、峡路转运副使，至驾部郎中。逢吉子成务，至
比部员外郎、京东转运副使。从子楚材至虞部员外
郎。